*****

ΑΠΟΦΑΣΗ ΤΗΣ ΕΠΙΤΡΟΠΗΣ

της 6ης Οκτωβρίου 1982

περί των αιτήσεων εγκρίσεως που υποβλήθηκαν από τη Γαλλική Δημοκρατία κατ' εφαρμογήν του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 περί των ιδίων πόρων των προερχομένων από το φόρο προστιθεμένης αξίας

(Το κείμενο στη γαλλική γλώσσα είναι το μόνο αυθεντικό)

(82/759/ΕΚΑΧ, ΕΟΚ, Ευρατόμ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Κοινότητας Άνθρακα και Χάλυβα,

τη συνθήκη περί ιδρύσεως της Ευρωπαϊκής Οικονομικής Κοινότητας,

τη συνθήκη περί ιδρύσεως της Ευρωπαϊκής Κοινότητας Ατομικής Ενέργειας,

την απόφαση 70/243/ΕΚΑΧ, ΕΟΚ, Ευρατόμ του Συμβουλίου της 21ης Απριλίου 1970 περί αντικαταστάσεως των χρηματικών συνεισφορών των Κρατών μελών από ιδίους πόρους των Κοινοτήτων (1),

τον κανονισμό (ΕΟΚ, Ευρατόμ, ΕΚΑΧ) αριθ. 2892/77 του Συμβουλίου της 19ης Δεκεμβρίου 1977 περί εφαρμογής, ως προς τους ιδίους πόρους που προέρχονται από το φόρο προστιθεμένης αξίας, της αποφάσεως της 21ης Απριλίου 1970 περί αντικαταστάσεως των χρηματικών συνεισφορών των Κρατών μελών από ιδίους πόρους των Κοινοτήτων (2), και ιδίως το άρθρο 9 παράγραφος 3 πρώτο εδάφιο και το άρθρο 13 παράγραφος 2,

την απόφαση 80/821/ΕΟΚ, Ευρατόμ, ΕΚΑΧ της Επιτροπής της 22ας Ιουλίου 1980 περί των αιτήσεων εγκρίσεως που υποβλήθηκαν από τη Γαλλική Δημοκρατία, κατ' εφαρμογήν του άρθρου 13 παράγραφος 2 του κανονισμού (ΕΟΚ, Ευρατόμ, ΕΚΑΧ) αριθ. 2892/77 περί των ιδίων πόρων των προερχομένων από το φόρο προστιθεμένης αξίας (3),

την απόφαση 81/1017/Ευρατόμ, ΕΚΑΧ, ΕΟΚ της Επιτροπής της 18ης Νοεμβρίου 1981 περί παρατάσεως, μεταξύ άλλων, των αποφάσεων σχετικά με τις αιτήσεις εγκρίσεως που υποβλήθηκαν από τη Γαλλική Δημοκρατία (80/821/ΕΟΚ, Ευρατόμ, ΕΚΑΧ) περί των ιδίων πόρων των προερχομένων από το φόρο προστιθεμένης αξίας (4),

την πρόταση παρατάσεως που υπέβαλε η Γαλλική Δημοκρατία,

Εκτιμώντας:

ότι η Γαλλική Δημοκρατία απαλλάσσει τις πράξεις σχετικά με το εθνικό μέρος των διεθνών μεταφορών προσώπων και έχει το δικαίωμα να το κάνει στο πλαίσιο του άρθρου 28 παράγραφος 3 υπό β της έκτης οδηγίας 77/388/ΕΟΚ του Συμβουλίου της 17ης Μαΐου 1977 περί εναρμονίσεως των νομοθεσιών των Κρατών μελών των σχετικών με τον φόρο κύκλου εργασιών - κοινό σύστημα φόρου προστιθεμένης αξίας: ομοιόμορφη φορολογική βάση (5)·

ότι, αντίθετα, η Γαλλική Δημοκρατία πρέπει να λαμβάνει υπόψη τις πράξεις αυτές για τον υπολογισμό της βάσεως των φόρων ΦΠΑ ως πράξεις αναφερόμενες στο παράρτημα ΣΤ (F), σημείο 17 της έκτης οδηγίας·

ότι πρέπει να χορηγηθεί έγκριση, στο πλαίσιο του άρθρου 9 παράγραφος 3 πρώτο εδάφιο δεύτερη περίπτωση του κανονισμού (ΕΟΚ, Ευρατόμ, ΕΚΑΧ) αριθ. 2892/77, στη γαλλική Δημοκρατία που δεν διαθέτει κατάλληλα στοιχεία για τις πράξεις αυτές να χρησιμοποιήσει κατά προσέγγιση εκτιμήσεις, προς το σκοπό της καταρτίσεως της βάσεως των φόρων ΦΠΑ του Κράτους μέλους αυτού για το 1981·

ότι πρέπει εξάλλου να παραταθούν, για το οικονομικό έτος 1981, οι άλλες εγκρίσεις που έχουν ήδη δοθεί στη Γαλλική Δημοκρατία για τα οικονομικά έτη 1979 και 1980·

ότι για τα πρώτα έτη εφαρμογής της έκτης οδηγίας θα πρέπει να δίδονται ετήσιες εγκρίσεις·

ότι η Συμβουλευτική Επιτροπή των Ιδίων Πόρων έχει εγκρίνει την έκθεση στην οποία αναφέρονται οι γνώμες των μελών της για τη παρούσα απόφαση,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Για τον υπολογισμό της βάσεως των ιδίων πόρων ΦΠΑ σχετικά με το οικονομικό έτος 1981, χορηγείται στη Γαλλική Δημοκρατία η έγκριση κατ' εφαρμογήν του άρθρου 9 παράγραφος 3 πρώτο εδάφιο πρώτη περίπτωση του κανονισμού (ΕΟΚ, Ευρατόμ, ΕΚΑΧ) αριθ. 2892/77, να μη λάβει υπόψη τις ακόλουθες κατηγορίες που αναφέρονται στα παραρτήματα ΣΤ (F) και Ζ (G) της έκτης οδηγίας:

1. παροχές υπηρεσιών πραγματοποιούμενες με γεωργικά μηχανήματα προς όφελος ατομικών ή συνεταιριστικών γεωργικών επιχειρήσεων (παράρτημα ΣΤ (F), σημείο 3)·

2. εργασίες πραγματοποιούμενες από τυφλούς ή εργαστήρια τυφλών υπό την προϋπόθεση ότι η απαλλαγή τους δεν επιφέρει σημαντικές στρεβλώσεις του ανταγωνισμού (παράρτημα ΣΤ (F), σημείο 7)·

3. παραδόσεις αγαθών και παροχές υπηρεσιών προς οργανισμούς επιφορτισμένους με την κατασκευή, τη διαρρύθμιση και τη συντήρηση νεκροταφείων, τάφων και μνημείων θυμάτων πολέμου (παράρτημα ΣΤ (F), σημείο 8)·

4. για τους υπόχρεους που κάνουν χρήση, στο πλαίσιο του άρθρου 28 παράγραφος 3 υπό γ της έκτης οδηγίας, του δικαιώματος επιλογής για την επιβάρυνση που καλύπτεται από την παράγραφο 2 του παραρτήματος Ζ (G) της ίδιας οδηγίας:

παροχές φροντίδων στον άνθρωπο πραγματοποιούμενες στο πλαίσιο της ασκήσεως ιατρικών ή παραϊατρικών επαγγελμάτων, όπως αυτά καθορίζονται από το σχετικό Κράτος μέλος: παροχές πραγματοποιούμενες από τους ραδιολόγους (παράρτημα Ζ (G), πρώην σημείο 2).

Άρθρο 2

Για τον υπολογισμό της βάσεως των ιδίων πόρων ΦΠΑ σχετικά με το οικονομικό έτος 1981 χορηγείται στη Γαλλική Δημοκρατία έγκριση, κατ' εφαρμογήν του άρθρου 9 παράγραφος 3 πρώτο εδάφιο δεύτερη περίπτωση του κανονισμού (ΕΟΚ, Ευρατόμ, ΕΚΑΧ) αριθ. 2892/77, να υπολογίσει, χρησιμοποιώντας κατά προσέγγιση εκτιμήσεις, τη βάση τη σχετική με τις κατηγορίες των ακόλουθων πράξεων που αναφέρονται στο παράρτημα ΣΤ (F) της έκτης οδηγίας:

1. είσπραξη των δικαιωμάτων εισόδου σε αθλητικές εκδηλώσεις (παράρτημα ΣΤ (F), σημείο 1·

2. παροχή ύδατος από οργανισμούς δημοσίου δικαίου (παράρτημα ΣΤ (F), σημείο 12·

3. παροχές μεταφοράς προσώπων για το εθνικό μέρος των διεθνών μεταφορών (παράρτημα ΣΤ (F), πρώην σημείο 17·

4. παραδόσεις υλικών εξ ανακτήσεως και καινούριων αποβλήτων βιομηχανίας (παράρτημα ΣΤ (F), σημείο 20·

5. εργασίες σχετικά με τον χρυσό εκτός από τον χρυσό για βιομηχανική χρήση (παράρτημα ΣΤ (F), σημείο 26)·

6. παροχές υπηρεσιών των πρακτορείων ταξιδίων του άρθρου 26 της έκτης οδηγίας, καθώς και αυτών των πρακτορείων ταξιδίων που ενεργούν εν ονόματι και για λογαριασμό του ταξιδιώτη, για ταξίδια πραγματοποιούμενα στο εσωτερικό της Κοινότητος (παράρτημα ΣΤ (F), σημείο 27).

Άρθρο 3

Η παρούσα απόφαση απευθύνεται στη Γαλλική Δημοκρατία.

Έγινε στις Βρυξέλλες, στις 6 Οκτωβρίου 1982.

Για την 'Επιτροπή

C. TUGENDHAT

Αντιπρόεδρος

(1) ΕΕ αριθ. L 94 της 28. 4. 1970, σ. 19.

(2) ΕΕ αριθ. L 336 της 27. 12. 1977, σ. 8.

(3) ΕΕ αριθ. L 239 της 12. 9. 1980, σ. 20.

(4) ΕΕ αριθ. L 367 της 23. 12. 1981, σ. 33.

(5) ΕΕ αριθ. L 145 της 13. 6. 1977, σ. 1.